Siden 2014 har Saltum Skole heddet Saltum Udeskole. Men det betyder ikke, at eleverne bruger alle timerne udendørs. Tværtimod. Det betyder derimod, at de kobler teori og praksis tættere sammen. 15 dage om året er hele skolen udenfor, og ellers foregår nogle af dagene hos forskellige institutioner, eller de får besøg af en spændende gæst. Og det har de fået øjnene op for i udlandet. - Det er da mega fedt. Vi bliver super stolte af, at der er nogle, som synes, at det vi gør er inspirerende. Det bliver man glad for og endnu mere engageret af, siger Anja Rasmussen, som er engelsklærer på Saltum Udeskole. I disse dage er hun i Wien for at holde oplæg på en konference om Farm Education - landbrugsundervisning i skolen. - Det var egentlig fordi, at der kom en delegation af udenlandske udvekslingsstuderende forbi. Blandt dem var så den her tyske professor, som var meget interesseret. Så skrev hun til mig et halvt år efter og spurgte, om jeg ville med til den her konference, fortæller Anja Rasmussen. For selv om Farm Education og udeskole ikke helt er det samme, så er det den praktiske udførelse, som vækker begejstring i udlandet. - Den måde, vi laver udeskole på betyder ikke, at vi er ude hele tiden. Det betyder, at vi er ude i virkeligheden og inde i fagligheden. Det kan lige så godt være, at vi er på besøg i kirken eller får besøg af præsten, siger Anja Rasmussen. En skolestruktur langt fra den danske Konceptet med en udeskole blev udformet, efter den nye skolereform i 2014, hvor regeringen besluttede, at man skulle have åben skole og bevæge sig i 45 minutter om dagen. - I Saltum tænkte vi, hvordan kan vi imødekomme de krav. Vi har så haft nogle engagerede kræfter, som er meget interesserede i naturen, og så var det ligesom en mulighed, fortæller Anja Rasmussen. Og der er da nok en god grund til, at udlandet har fået øjnene op for den anderledes skolestruktur. - Vi oplever, at eleverne er mere motiverede, når vi har de her hele dage, hvor vi kan fordybe os i nogle ting, siger Anja Rasmussen. - Så tænker jeg også, at det har en motiverende effekt på os lærerer, for vi skal planlægge vores dage efter, at vi har 15 udedage om året. Nu står hun så i Wien og fortæller professorer fra Tyskland og Østrig, hvorfor udeskole er en god ide. To lande, hvor skolestrukturen langt fra er så fri, som den danske. - De var overraskede over, hvor frit et system vi har. Vi kan foretage os mange flere spændende ting med vores elever, end de kan i Tyskland. Det meste foregår i klassen. Så på den måde var den tyske professor meget misundelig over, hvordan vi samarbejder. Og det kan da være, at Anja Rasmussen har inspireret nogle af professorerne til at følge trop. I hvert fald vækker det begejstring på Saltum Udeskole med under 300 elever, at udlandet har fået øjnene op for netop deres struktur. - Det giver noget god energi til det, man går og gør. Vi bliver bekræftet i, at det er godt. Så det er altid rart at få anerkendelse på den måde, slutter Anja Rasmussen, mens hun nyder sin kop te i Wien.
Ud i virkeligheden, ind i fagligheden - sådan lyder sloganet på Saltum Udeskole, som nu inspirerer ude i verden.